Jacꞌa tak re Elisabet neꞌcopej vakiꞌ icꞌ re ruyabil,
jareꞌ tak re Dios xutak re ángel Gabriel pa jun tenemit rubiniꞌan Nazaret,
re tenemit reꞌ chin re Galilea.
Re ángel Gabriel xtak riqꞌuin jun ixok rubiniꞌan María.
Re ixok reꞌ man jun bey runimon-ta-riꞌ riqꞌuin ache.
Re ixok reꞌ cꞌutun chic chin nicꞌuleꞌ riqꞌuin jun ache rubiniꞌan José.
Y re José rey-rumam can re Rey David.
Re ángel xapon riqꞌuin re ixok reꞌ y xubij cha:
¡Tiquiꞌcot cꞌa re avánma,
roma camas yatrajoꞌ re Ajaf Dios!
Y re Ajaf Dios cꞌo aviqꞌuin.
Y chiquicojol conojel re ixokiꞌ,
ja rat re cꞌo más bendición xacꞌul.
Y tak re María xutzꞌat re ángel y xucꞌaxaj re xubij cha,
xsatz rucꞌoꞌx y xunojij-ka pa ránma:
¿Anchique roma tak quireꞌ nuban chin nuyaꞌ ruxnokil-noch?
Entonces re ángel xubij:
Man taxibij-aviꞌ María.
Rat can xacꞌul re utzil pitinak riqꞌuin re Dios.
Vocame nimbij can chava che xticꞌueꞌ jun acꞌual aviqꞌuin,
y tak xtalax re acꞌual reꞌ,
alaꞌ y Jesús rubeꞌ xtayaꞌ.
Rejaꞌ camas rukꞌij xticꞌueꞌ,
y xtubiniꞌaj chukaꞌ Rucꞌajol re namalaj Dios roma can katzij-va che Rucꞌajol re Dios.
Re acꞌual re xticꞌueꞌ,
jun rey-rumam can re Rey David,
y re Ajaf Dios xtiyiꞌo can Rey,
chin xtuban gobernar anchaꞌl xuban gobernar re Rey David ajuer can,
chin quireꞌ re Jesús nuban gobernar pan iveꞌ yex re yix rey-rumam can re Jacob.
Y yixruban gobernar chin nojel tiempo,
xchaꞌ re ángel cha re María.
Y tak re María xucꞌaxaj ronojel reꞌ,
xucꞌutuj cha re ángel:
¿Y anchaꞌl cꞌa tak xticꞌueꞌ val,
roma yen manak ache viqꞌuin?
Y re ángel xubij cha re María:
Ja re ru-poder re Espíritu Santo chin re namalaj Dios re xtika-pa pan aveꞌ chin xtuyaꞌ re yabil reꞌ chavij.
Mareꞌ,
re lokꞌolaj acꞌual re xtalax aviqꞌuin,
can xtubiniꞌaj-va Rucꞌajol re Dios roma can katzij-va che Rucꞌajol re Dios.
Y nimbij chukaꞌ chava che re avchꞌalal Elisabet re camas chic reꞌj y niquibij cha che camanak-va acꞌual nicꞌueꞌ riqꞌuin,
vocame xticꞌueꞌ jun acꞌual riqꞌuin,
roma vakiꞌ icꞌ cꞌo-va cha re ruyabil,
roma re Dios man jun cosa cꞌayef chach.
Can jareꞌ tak re María xubij:
Can njachon-viꞌ pa rukꞌaꞌ re Ajaf.
Can tibanataj cꞌa anchaꞌl re xabij chua,
xchaꞌ re María cha re ángel.
Y re ángel xel-a chireꞌ riqꞌuin re María,
y xba.